Novena trabajo Rumano
Author: Unbekannt
Date: 0101-01-01 01:00:00+01:00

Rugăciunea către Sfântul Josemaría

Ziua 1

Munca – cale spre sfinţenie

Sf. Josemaría spune:

Atragem atenţia încă o dată la exemplul lui Isus, care a petrecut treizeci de ani în Nazaret, lucrând ca dulgher. Prin mâinile sale, o activitate profesională similară cu cea a milioanelor de oameni din întreaga lume a fost transformată într-o misiune divină. A devenit o parte a răscumpărării noastre, o cale spre mântuire. (Colocvii cu mons. Escrivá de Balaguer, nr 55)

Acolo unde sunt fraţii voştri, oamenii, acolo unde sunt aspiraţiile voastre, munca voastră, simpatiile voastre, acolo este locul unde îl întâlniţi zilnic pe Cristos. În mijlocul lucrurilor cele mai materiale de pe pământ trebuie să ne sfinţim pe noi înşine, servindu-L pe Dumnezeu şi pe toţi oamenii. (Colocvii cu mons. Escrivá de Balaguer, nr 113)

Intenţia A: Pentru găsirea unui loc de muncă

Fie ca Domnul Dumnezeul nostru să îmi ghideze efortul de a căuta un loc de muncă şi să mă binecuvânteze ca să pot obţine un loc de muncă cinstit şi demn şi apoi să mă ajute să văd în locul meu de muncă o cale spre sfinţenie şi slujire a celorlalţi, unde Dumnezeu Tatăl mă aşteaptă ca în orice situaţie să îl imit pe Isus muncind ca tâmplar în Nazaret.

Intenţia B: Pentru a munci bine

Fie ca Domnul Dumnezeul nostru să mă ajute să văd în locul meu de muncă o cale spre sfinţenie şi slujire a celorlalţi, unde Dumnezeu Tatăl mă aşteaptă ca în orice situaţie, să-L imit pe Isus muncind ca tâmplar în Nazaret.

Se recită rugăciunea la sfântul Josemaría.

Ziua 2

Munca făcută din iubire pentru Dumnezeu

Sf. Josemaría spune:

Demnitatea muncii îşi are temelia în Iubire. Marele privilegiu al omului constă în capacitatea sa de a iubi depăşind astfel ceea ce este trecător şi efemer. (Este Isus care trece, nr 48)

Fă totul din iubire. Astfel nu mai există lucruri mărunte: totul este măreţ. Perseverenţa în lucruri mărunte, din iubire, înseamnă eroism. (Drum, nr. 813)

Vreau să accentuez un lucru: în simplitatea muncii obişnuite, în detaliile monotone ale fiecărei zile, trebuie să găseşti ceea ce este ascuns multora, un secret măreţ şi nou: Iubirea. (Brazdă, nr 489)

Intenţia A: Pentru găsirea unui loc de muncă

Fie ca Domnul Dumnezeul nostru să-mi dea harul de a găsi cât mai curând un loc de muncă, ceea ce va aduce siguranţă familiei mele.

Fie ca Domnul Dumnezeul nostru să mă ajute să înţeleg că, ceea ce dă valoare oricărei munci oneste este iubirea cu care este făcută: în primul rând iubirea pentru Dumnezeu căruia îi ofer munca mea şi iubirea pentru aproapele căruia vreau să-i slujesc şi să-i fiu de folos.

Intenţia B: Pentru a munci bine

Fie ca Domnul Dumnezeul nostru să mă ajute să înţeleg că, ceea ce dă valoare oricărei munci oneste este iubirea cu care este făcută: în primul rând iubire pentru Dumnezeu căruia îi ofer munca mea şi iubirea pentru aproapele căruia vreau să-i slujesc şi să-i fiu de folos.

Se recită rugăciunea la sfântul Josemaría.

Ziua 3

Ordine şi perseverenţă

Sf. Josemaría spune:

Cât este de scurt timpul pe care îl petrecem aici pe pământ! Pentru un creştin adevărat aceste cuvinte pătrund până în adâncul inimii ca un reproş faţă de lipsa sa de generozitate şi ca o permanentă invitaţie la fidelitate. Cu adevărat, scurt este timpul pentru a iubi, a dărui, a aduce reparaţie pentru păcate. Nu este deci corect să-l risipim, să aruncăm această comoară nepreţuită pe fereastră. Nu putem trata cu neglijenţă acest timp, petrecut pe pământ, timp pe care Dumnezeu ni l-a încredinţat fiecăruia dintre noi. (Prietenii lui Dumnezeu, nr 39)

Atunci când vei pune ordine în viaţa ta, timpul tău se va multiplica, vei putea astfel să aduci mai multă laudă lui Dumnezeu consacrând mai mult timp slujirii Lui.

Perseverează în îndeplinirea exactă a îndatoririlor tale de astăzi. Această muncă, umilă, monotonă şi măruntă, este rugăciune exprimată prin acţiune şi care te pregăteşte să primeşti harul acelei munci măreţe şi vaste şi profunde la care visezi. (Drum, nr. 825)

Intenţia A: Pentru găsirea unui loc de muncă

Fie ca prin mijlocirea preasfintei Fecioare Maria să-mi găsesc un loc de muncă stabil şi potrivit. Şi atunci când, prin bunătatea Domnului, îmi voi fi găsit un loc de muncă să învăţ să-mi folosesc timpul ca pe o comoară, să fac efortul să cresc în mine virtutea ordinii, astfel ca munca mea sa fie punctuală, intensă şi constantă, ordonată şi fără amânări. Aceasta se poate realiza doar pe baza unui plan de viaţă bine structurat, care să-mi permită să-mi împart în mod echilibrat timpul pentru fiecare din datoriile mele: viaţă spirituală, viaţă familială, viaţă profesională şi obligaţiile sociale.

Intenţia B: Pentru a munci bine

Fie ca prin mijlocirea preasfintei Fecioare Maria să învăţ să-mi folosesc timpul ca pe o comoară, să fac efortul să cresc în mine virtutea ordinii, astfel ca munca mea sa fie punctuală, intensă şi constantă, ordonată şi fără amânări. Aceasta se poate realiza doar pe baza unui plan de viaţă bine structurat, care să-mi permită să-mi împart în mod echilibrat timpul pentru fiecare din datoriile mele: viaţă spirituală, viaţă familială, viaţă profesională şi obligaţiile sociale.

Se recită rugăciunea la sfântul Josemaría.

Ziua 4

Munca bine făcută

Sf. Josemaría spune:

Nu putem oferi lui Dumnezeu ceva ce este mai puţin perfect decât puterile noastre omeneşti ne-o permit. Munca pe care o oferim trebuie să fie fără cusur, făcută cu cea mai mare grijă posibilă, chiar în cele mai mici detalii, pentru că Dumnezeu nu primeşte o ofertă de calitate inferioară. Jertfele să fie fără cusur. Să nu aduceţi nici una care să aibă vreun cusur, ne avertizează Sfânta Scriptură (Leviticul 22:20), căci nu este demnă de El. Din acest motiv, munca fiecăruia dintre noi, activităţile care ne consumă zilnic timpul şi energia, trebuie să fie o oferta demnă de Creatorul nostru. Trebuie să fie operatio Dei, o muncă a lui Dumnezeu şi pentru Dumnezeu, într-un cuvânt: o muncă bine făcută şi ireproşabilă. (Prietenii lui Dumnezeu, nr 55)

Înainte de toate, trebuie să iubim Sfânta Liturghie care trebuie să fie în centrul fiecărei zile a noastre. Dacă participăm cu atenţie la Sfânta Liturghie, cu siguranţă ne vom gândi la Domnul de-a lungul zilei, dorind să fim permanent în prezenţa Sa, gata să muncim aşa cum a muncit El şi să iubim aşa cum a iubit El. (Este Isus care trece, nr 154)

Intenţia A: Pentru găsirea unui loc de muncă

Cu ajutorul Sfintei Fecioare sper să nu dureze mult până să-mi rezolv problema lipsei unui loc de muncă. Şi atunci când voi începe noua mea muncă fie ca Domnul Dumnezeu să mă ajute să lucrez bine, cu cea mai mare perfecţiune posibilă. Să nu lucrez neglijent, ci cu convingerea că munca făcută prost nu poate fi sfinţită pentru că îi lipseşte iubirea şi singură iubirea este cea care face ca o acţiune omenească să fie plăcută lui Dumnezeu.

Intenţia B: Pentru a munci bine

Cu ajutorul Sfintei Fecioare sper să nu dureze mult până să-mi rezolv problema lipsei unui loc de muncă. Şi atunci când voi începe noua mea muncă, fie ca Domnul Dumnezeu să mă ajute să lucrez bine, cu cea mai mare perfecţiune posibilă. Să nu lucrez neglijent ci cu convingerea că munca făcută prost nu poate fi sfinţită pentru că îi lipseşte iubirea şi singură iubirea este cea care face ca o acţiune omenească să fie plăcută lui Dumnezeu.

Se recită rugăciunea la sfântul Josemaría.

Ziua 5

Orice muncă onestă este demnă

Sf. Josemaría spune:

Este vremea ca noi creştinii să strigăm de pe acoperişuri că munca este un dar de la Dumnezeu şi că nu are sens să clasificăm oamenii în funcţie de ocupaţia lor, ca şi cum o meserie ar putea fi mai nobilă decât alta. Munca, oricare ar fi ea, dă mărturie despre demnitatea omului ca stăpân al întregii creaţii. (Este Isus care trece, nr 47)

În faţa lui Dumnezeu nicio activitate nu este prin ea însăşi mare sau măruntă. Toate îşi câştigă valoarea prin iubirea cu care sunt făcute. (Brazdă, nr 487)

Intenţia A: Pentru găsirea unui loc de muncă

Fie ca Domnul Dumnezeul nostru să-mi dea bucuria să-mi găsesc un loc de muncă unde să fiu util şi să-mi dezvolt abilităţile. Fie ca, dacă pentru moment munca mea ar fi sub nivelul meu de competenţă sau de aspiraţii, să nu o subestimez. Mai degrabă, în timp ce-mi caut ceva mai potrivit, să o duc la bun sfârşit în mod responsabil, să-i dau aceeaşi importanţă cum i-a dat Isus muncii Sale din Nazaret.

Intenţia B: Pentru a munci bine

Fie ca, dacă pentru moment munca mea ar fi sub nivelul meu de competenţă şi de aspiraţii, să nu o subestimez. Mai degrabă, în timp ce-mi caut ceva mai potrivit, să o duc la bun sfârşit în mod responsabil, să-i dau aceeaşi importanţă cum i-a dat Isus muncii Sale din Nazaret.

Se recită rugăciunea la sfântul Josemaría.

Ziua 6

A munci în prezenţa lui Dumnezeu şi cu o intenţie dreaptă

Sf. Josemaría spune:

Trebuie să te menţii de-a lungul întregii zile într-o conversaţie constantă cu Dumnezeu, o conversaţie hrănită chiar cu evenimentele care se întâmplă în munca ta profesională. Du-te în spirit la Tabernacol... şi oferă-i lui Dumnezeu munca care este în mâinile tale. (Forja, nr 745)

Ca şi creştin trebuie să porţi întotdeauna asupra ta Crucifixul. Pune-l pe masa ta de lucru. Sărută-l înainte să adormi şi când te trezeşti; iar când sărmanul tău corp se revoltă împotriva sufletului, sărută încă o dată crucifixul. (Drum, nr 302)

Pune-ţi pe masa de lucru, în camera ta, în portofelul tău o imagine a Sfintei Fecioare şi priveşte-o când iţi începi munca, în timp ce munceşti şi când termini. Ea iţi va obţine (te asigur!) forţa pentru a face din munca ta un dialog de iubire cu Dumnezeu. (Brazdă, nr 531)

Intenţia A: Pentru găsirea unui loc de muncă

Fie ca Domnul Dumnezeul nostru să-mi dea o muncă onestă şi demnă şi să-mi deschidă ochii ca să înţeleg că El este întotdeauna de partea mea. Aşadar, pentru a nu pierde din vedere această realitate minunată, trebuie să fac efortul să rămân în prezenţa lui Dumnezeu în timpul muncii mele. Pentru aceasta pot folosi un discret reminder, un mic crucifix, o iconiţă a Sf. Fecioare sau a unui sfânt faţă de care am o devoţiune specială (acesta trebuie poziţionat într-un loc unde îl pot privi des, fără a atrage în mod inutil atenţia).

Intenţia B: Pentru a munci bine

Fie ca Domnul Dumnezeul nostru să-mi deschidă ochii ca să înţeleg că El este întotdeauna de partea mea. Aşadar, pentru a nu pierde din vedere acesta realitate minunată, trebuie să fac efortul să rămân în prezenţa lui Dumnezeu în timpul muncii mele. Pentru aceasta pot folosi un discret reminder, un mic crucifix, o iconiţă a Sf. Fecioare sau a unui sfânt faţă de care am o devoţiune specială (acesta trebuie poziţionat într-un loc unde îl pot privi des, fără a atrage în mod inutil atenţia).

Se recită rugăciunea la sfântul Josemaría.

Ziua 7

A creşte în virtute, prin muncă

Sf. Josemaría spune:

Toate lucrurile care ne preocupă pe noi, sărmanii oamenii, inclusiv sfinţenia, constituie o ţesătură de mici nimicuri care în funcţie de rectitudinea intenţiei noastre pot deveni o splendidă tapiserie de eroism sau de decădere, de virtute sau de păcat. (Drum, nr 826)

O întreagă gamă de virtuţi se activează atunci când muncim cu scopul de a ne sfinţi munca: tăria – pentru ca să perseverăm în muncă în ciuda dificultăţilor care apar în mod firesc şi pentru ca să ne asigurăm că nu ne vom lăsa copleşiţi de teamă (anxietate), cumpătarea – pentru a ne dărui fără rezerve şi pentru a ne depăşi comoditatea şi egoismul; dreptatea – pentru a ne face datoria faţă de Dumnezeu, societate, familie şi colegii de muncă; prudenţa – pentru a şti în fiecare caz ce hotărâre să luăm şi apoi să o punem în aplicare fără nici o ezitare... Şi toate acestea – subliniez – din Iubire. (Prietenii lui Dumnezeu, nr 72)

Orice activitate profesională implică o pregătire prealabilă şi un efort constant de îmbunătăţire a cunoştinţelor şi necesită o capacitate de adaptare la noile circumstanţe care pot apărea. (Colocvii cu mons. Escrivá de Balaguer, nr 90)

Intenţia A: Pentru găsirea unui loc de muncă

Fie ca prin ajutorul preasfintei Fecioare Maria să reuşesc să găsesc locul de muncă pe care îl caut. Şi atunci când mă voi dărui total acestei noi munci, fie ca Domnul Dumnezeu să mă ajute să-mi dezvolt virtuţile creştine şi să cresc spiritual prin intermediul muncii pe care o voi face. Să încerc să fiu răbdător şi înţelegător atât cu şefii cât şi cu colegii şi subordonaţii. Să fiu simplu şi modest evitând orice forma de vanitate sau triumfalism (superioritate), acţionând întotdeauna cu o inimă curată.

Intenţia B: Pentru a munci bine

Fie ca Domnul Dumnezeu să mă ajute să-mi dezvolt virtuţile creştine şi să cresc spiritual prin intermediul muncii pe care o voi face. Să încerc să fiu răbdător şi înţelegător atât cu şefii cât şi cu colegii şi subordonaţii. Să fiu simplu şi modest evitând orice forma de vanitate sau triumfalism (superioritate), acţionând întotdeauna cu o inimă curată.

Se recită rugăciunea la sfântul Josemaría.

Ziua 8

A munci înseamnă a servi – a-i ajuta pe ceilalţi

Sf. Josemaría spune:

Gândiţi-vă că, făcându-vă datoria profesională cu toată responsabilitatea, nu numai că vă susţineţi financiar, dar contribuiţi într-un mod direct la dezvoltarea societăţii, luaţi asupra voastră sarcinile altora şi contribuiţi la opere de binefacere pentru persoane defavorizate. (Prietenii lui Dumnezeu, nr 120)

Când ţi-ai terminat datoria ta, fă-o pe cea a fratelui tău, pentru Cristos, însă cu atâta delicateţe şi naturaleţe încât nimeni, nici măcar cel ajutat să nu observe că ai făcut mai mult decât era necesar în ordinea strictă a dreptăţii. Iată virtutea delicată a unui fiu al lui Dumnezeu!

(Drum, nr 440)

Intenţia A: Pentru găsirea unui loc de muncă

Fie ca Domnul Dumnezeul nostru să-mi dea locul de muncă pentru care îl rog cu atâta credinţă şi fie ca El să pună în sufletul meu dorinţa de a face din munca mea nu o ocazie de a-mi servi propriile mele interese, ci o ocazie de a-i servi pe ceilalţi, convins fiind că acest ideal de a-i servi pe ceilalţi va da vieţii mele un nou sens mai înalt şi mai vesel.

Intenţia B: Pentru a munci bine

Fie ca Domnul Dumnezeul nostru să pună în sufletul meu dorinţa de a face din munca mea nu o ocazie de a-mi servi propriile mele interese, ci o ocazie de a-i servi pe ceilalţi, convins fiind că acest ideal de a-i servi pe ceilalţi va da vieţii mele un nou sens mai înalt şi mai vesel.

Se recită rugăciunea la sfântul Josemaría.

Ziua 9

A face apostolat prin munca noastră

Munca profesională este şi apostolat: o oportunitate de a ne dărui pe noi înşine celorlalţi, de a-L revela pe Cristos şi de a-i conduce la Dumnezeu Tatăl.

Sf. Josemaría spune:

Trăieşte-ţi viaţa ta obişnuită acolo unde te afli, munceşte străduindu-te să îndeplineşti datoriile stării tale de viaţă, obligaţiile tale profesionale, progresând, devenind în fiecare zi mai bun. Fii loial, înţelegător cu ceilalţi şi exigent cu tine însuţi. Fii mortificat şi vesel. Acesta va fi apostolatul tău. Şi fără să-ţi dai seama de ce, total conştient de nimicnicia-ţi proprie, oamenii vor începe să vină la tine. Atunci vei putea să le vorbeşti – simplu şi natural – pe drumul de la serviciu spre casă, la o reuniune de familie, în autobuz, pe stradă, oriunde. Veţi vorbi despre aspiraţiile care există în inimile tuturor chiar dacă unii nu vor să le acorde nicio atenţie: astfel vor începe să le înţeleagă mai bine şi vor începe să-l caute pe Dumnezeu cu seriozitate (sinceritate). (Prietenii lui Dumnezeu, nr 273)

Intenţia A: Pentru găsirea unui loc de muncă

Fie ca Domnul Dumnezeul nostru, prin mijlocirea Preasfintei Fecioare Maria, să mă ajute să găsesc un serviciu bun unde să cresc profesional şi să dau tot ce am mai bun. Şi fie ca Domnul să mă ajute să văd în mediul meu profesional un câmp vast pentru misiunea de apostolat pe care Domnul a lăsat-o tuturor celor botezaţi. Să ştiu să profit de toate ocaziile care apar, pentru a-mi ajuta colegii, prietenii, colaboratorii, clienţii, să descopere splendoarea credinţei creştine.

Intenţia B: Pentru a munci bine

Fie că Domnul să mă ajute să văd în mediul meu profesional un câmp vast pentru misiunea de apostolat pe care Domnul a lăsat-o tuturor celor botezaţi. Să ştiu să profit de toate ocaziile care apar, pentru a-mi ajuta colegii, prietenii, colaboratorii, clienţii, să descopere splendoarea credinţei creştine.

Se recită rugăciunea la sfântul Josemaría.

© Pr. Francisco Faus

Alte informații despre Sfântul Josemaría Escrivá se găsesc pe:

www.ro.josemariaescriva.info
www.opusdei.ro
www.escrivaworks.org

Îi rugăm pe cei care au obținut haruri prin mijlocirea sfântului Josemaría Escrivá, să comunice Prelaturii Opus Dei în Austria, 1040 Wien, Argentinierstrasse 45, info@opusdei.at

Cu aprobare ecleziastică.